ZRENjANIN - Zabavljači na ovogodišnjim "Danima piva" olakšaće kasu Zrenjanina za 21,6 miliona dinara (sa PDV), ili tačno 180.000 evra! Koliko je poznato, ovo je rekordan trošak za muzičare na manifestaciji koja se organizuje pune tri decenije.

Kako saznaju "Novosti", načelnica Gradske uprave Jasmina Malinić donela je u nedelju odluku o dodeli ugovora za javnu nabavku, zvanično nazvanog - za usluge angažovanja muzičkih izvođača sa tehničkom i medijskom produkcijom za manifestaciju "Dani piva", a koja će se održati od 28 - 30. avgusta. Izabrana je agencija "Egzekutiv pro solušn" iz Beograda, i to u direktnom pregovaračkom postupku, bez objavljivanja poziva za podnošenje ponuda.

- Opravdanje za ovakav način sklapanja ugovora leži u činjenici da agencija ima pravo ekskluzivnog zastupanja muzičkih izvođača i grupa koje su predmet javne nabavke. Istovremeno, s obzirom na njihov renome, omogućava se tehnička i medijska produkcija - kaže načelnica Malinić, ističući da je za ovakvo poslovanje dobijena saglasnost Uprave za javne nabavke RS.

KONKURENCIJA IZ KOMŠILUKA PARALELNO sa "Danima piva", u susednom Novom Bečeju održava se "Gospojina". Ovog avgusta biće žestoka konkurencija Zrenjaninu. Jer, iste večeri kada nastupa Ceca, na Tiskom keju pevaće Severina i Hari Mata Hari. Željku Joksimoviću "suprotstaviće se" Bajaga i "Plavi orkestar", a Zvonku Bogdanu - Lepa Brena.

Brojni su izvođači na 30. "Danima piva", a nije teško pretpostaviti da će najveće honorare dobiti megazvezde Ceca Ražnatović, Željko Joksimović i Zvonko Bogdan. Njihovo angažovanje ove godine pravda se i potrebom posebnog obeležavanja završetka rekonstrukcije glavnog trga. Zbog rupe u budžetu, lokalna vlast je za uređenje trga uzela kredit od 700 miliona dinara.

Gradonačelnik Čedomir Janjić na primedbe, pre svega opozicije, da je novac mogao da bude pametnije upotrebljen, odgovara da su izvođači po želji građana.

- Važno je da iz Zrenjanina pošaljemo sliku grada koji je napokon oživeo, i koji vraća epitet jednog od centara privrednih, kulturnih i sportskih dešavanja - poručuje Janjić.